**N A C R T**

**ZAKON**

**O IZMJENAMA I DOPUNAMA ZAKONA O POREZU NA UGLJOVODONIKE**

**Član 1**

U Zakonu o porezu na ugljovodonike („Službeni list CG“, br. 31/14 i 52/16), u članu 2 poslije stava 2 dodaje se novi stav koji glasi:

“(3) Pravila vezana za transferne cijene se primjenjuju u skladu sa propisima kojim se uređuje oporezivanje dobiti pravnih lica.”

**Član 2**

U članu 8 stav 1 tačka 5 riječ: “deinstalaciiju” zamjenjuje se riječju: “deinstalaciju”.

Poslije stava 1 dodaje se 7 novih stavova koji glase:

“(2) Prihodom od usluga prerade smatraju se prihodi od usluga separacije i inicijalne prerade ugljovodonika koji nijesu izvađeni iz ležišta.

(3) Prihod od usluga transporta se ostvaruje od upućivanja ugljovodonika cjevovodom, kao i planiranja, pripreme, izgradnje, postavljanja cijevi, funkcionisanja i korišćenja postrojenja za potrebe transporta.

(4) Izuzetno od stava 3 ovog člana, prihodima od usluga transporta se ne smatraju prihodi od transporta ugljovodonika na veliko željeznicom, vazduhoplovima, drumskim vozilima ili plovnim objektima.

(5) Predaja ugljovodonika po osnovu izmirenja naknade za proizvedenu naftu i gas za mjesečno ekstrahovane ugljovodonike se ne smatra realizacijom ugljovodonika.

(6) Prihodi po osnovu realizacije osnovnih sredstava pribavljenih za korišćenje u aktivnostima koji se odnose na upstream operacije jednak je razlici između ostvarene naknade, ako su ostvareni prenosom uz naknadu nepovezanom licu, odnosno naknade koja bi se ostvarila primjenom načela „van dohvata ruke“, ako je sredstvo prodato povezanom licu ili prenijeto bez naknade, i neiskorišćenih godišnjih kapitalnih rashoda prethodnih poreskih perioda iz člana 9 stav 7 ovog zakona.

(7) Tržišna vrijednost osnovnog sredstva koje je prestalo da se koristi za upstream operacije predstavlja vrijednost dobijenu primjenom načela „van dohvata ruke“.

(8) Osnovnim sredstvom iz stava 7 smatra se sredstvo koje je prestalo da se koristi usljed prestanka obavljanja djelatnosti upstream operacija, a po osnovu kog nije ostvaren prihod od realizacije osnovnih sredstava.“

Stav 4 mijenja se i glasi:

„(4) Poreski obveznik je dužan da, u slučaju iz stava 10 ovog člana, uz godišnju poresku prijavu organu uprave nadležnom za poslove poreza (u daljem tekstu: poreski organ) dostavi:

1) zahtjev, i

2) sredstva obezbjeđenja za reinvestiranje novčanih sredstava, i to:

- neopozivu bankarsku garanciju, ili

- mjenicu avaliranu od strane poslovne banke.

Stav 5 mijenja se i glasi:

„Nadležni poreski organ donosi rješenje u roku od 30 dana od dana prijema zahtjeva.“

Dosadašnji st. 2, 3, 4 i 5 postaju st. 9, 10, 11 i 12.

**Član 3**

U članu 9 poslije stava 2 dodaju se 4 nova stava koji glase:

“(3) kapitalne troškove koji se priznaju kao rashod u tekućem poreskom periodu (u daljem tekstu: kapitalni trošak perioda) čini zbir godišnjeg kapitalnog rashoda tekućeg poreskog perioda i neiskorišćenih godišnjih kapitalnih rashoda prethodnih poreskih perioda.

(4) Kapitalni troškovi postrojenja i istraživanja nastali u transakcijama sa povezanim licem iskazuju se u iznosu manjem od sljedeća dva:

1) ugovorena cijena i

2) cijena dobijena primjenom načela „van dohvata ruke“.

(5) Troškovi nastali pribavljanjem postrojenja priznaju se u godini stavljanja u upotrebu tog postrojenja.

(6) U slučaju prestanka obavljanja upstream operacija kao kapitalni trošak perioda priznaje se zbir godišnjeg kapitalnog rashoda tekućeg perioda i svih neiskorišćenih godišnjih kapitalnih rashoda prethodnih poreskih perioda.“

Stav 7 briše se.

Dosadašnji st. 3, 4, 5 i 6 postaju st. 7, 8, 9 i 10.

**Član 4**

U članu 11 stav 1 tačka 3 riječ: “ekstrakovane” zamjenjuje se riječju: “ekstrahovane”.

**Član 5**

U članu 12 stav 3 poslije riječi: “taj trošak” dodaje se zarez i riječi: “počev od godine u kojoj je primljena faktura dobavljača za postrojenje, odnosno istraživanje”.

Stav 4 briše se.

**Član 6**

U članu 14 poslije stava 1 dodaju se 3 nova stava koja glase:

“(2) Prihod od realizacije ugljovodonika uz naknadu jednak je proizvodu količine prodatih ugljovodonika i prodajne cijene, odnsono referentne cijene.

(3) Prihod od realizacije ugljovodonika bez naknade jednak je proizvodu količine ugljovodonika prenijetih bez naknade i referentne cijene.

(4) Referentnom cijenom iz st. 2 i 3 ovog člana smatra se referentna cijena koja je važeća na dan prodaje, odnosno prenosa bez naknade.“

**Član 7**

U članu 22 stav 2 riječi: “najkasnije do 31. decembra 2017. godine” zamjenjuju se riječima: “najkasnije u roku od šest mjeseci od dana potpisivanja ugovora o koncesiji za proizvodnju ugljovodonika”.

**Član 8**

U članu 25 stav 1 tačka 1 riječi: “člana 8 stav 3 ovog zakona (član 8 stav 4)” zamjenjuju se riječima: “člana 8 stav 10 ovog zakona (član 8 stav 11)”.

**Član 9**

Ovaj zakon stupa na snagu osmog dana od dana objavljivanja u “Službenom listu Crne Gore”.

**O B R A Z L O Ž E NJ E**

**I.   Ustavni osnov za donošenje zakona**

Ustavni osnov za donošenje Zakona o izmjenama i dopunama Zakona o porezu na ugljovodonike sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II.   Razlozi za donošenje zakona**

Zakonom o porezu na ugljovodonike ("Službeni list Crne Gore", br. 31/14 i 52/16) uvedena je obaveza plaćanja poreza na dobit od upstream operacija koje se odnose na ugljovodonike.

Predmetnim zakonom predlaže se uređivanje:

* pitanja transfernih cijena u vezi sa upstream operacijama,
* vrsta sredstava obezbjeđenja i rokova za dostavljanje sredstava obezbjeđenja za reinvestiranje novčanih sredstava,
* prihoda i rashoda od upstream operacija,
* roka za predlaganje Zakona o Fondu za ugljovodonike.

Transferne cijene u vezi sa upstream operacijama u važećem Zakonu o porezu na ugljovodonike nijesu adekvatno propisane, te Ministarstvo finansija predlaže da se pravila vezana za transferne cijene primjenjuju u skladu sa propisima koji uređuju poreski tretman dobiti pravnih lica.

Vrste sredstava obezbjeđenja za reinvestiranje novčanih sredstava u važećem Zakonu o porezu na ugljovodonike nijesu navedeni, kao ni postupak u cilju donošenja rješenja. S tim u vezi, Ministarstvo finansija predlaže sredstva obezbjeđenja za reinvestiranje novčanih sredstava, postupak i rok za dostavljanje prijave i donošenje rješenja od strane nadležnog poreskog organa.

Koncesionari za proizvodnju ugljovodonika su u proteklom periodu iskazali potrebu za dodatnim pojašnjenjima u vezi prihoda i rashoda od upstream operacija. U cilju izbjegavanja tumačenja u vezi prihoda i rashoda od upstream operacija, Ministarstvo finansija predlaže korekcije u čl. 8 i 9 važećeg Zakona o porezu na ugljovodonike, koje će doprinijeti jačanju pravne sigurnosti za sve koncesionare koji potpišu ugovor o koncesiji za proizvodnju ugljovodonika.

Osim navedenog, Ministarstvo finansija predlaže rok za donošenje Zakona o fondu za ugljovodonike koji će obavezati Vladu Crne Gore da isti predloži najkasnije u roku od šest mjeseci od dana potpisivanja ugovora o koncesiji za proizvodnju ugljovodonika.

**III.  Usaglašenost sa evropskim zakonodavstvom i potvrđenim međunarodnim konvencijama**

Materija obuhvaćena predmetnim zakonom nije izričito regulisana propisima EU.

**IV.   Objašnjenje osnovnih pravnih instituta**

**Član 1** – Ovim članom predlaže se da se pravila vezana za transferne cijene primjenjuju u skladu sa propisima koji uređuju poreski tretman dobiti pravnih lica.

**Član 2** – Ovim članom predlaže se dodatno propisivanje prihoda po osnovu upstream operacija, imajući u vidu da je važeće zakonsko rješenje stvorilo određene nedoumice kod koncesionara za proizvodnju ugljovodonika. Vrste sredstava obezbjeđenja za reinvestiranje novčanih sredstava u važećem Zakonu o porezu na ugljovodonike nijesu navedeni, kao ni postupak u cilju donošenja rješenja. S tim u vezi, Ministarstvo finansija predlaže sredstva obezbjeđenja za reinvestiranje novčanih sredstava, postupak i rok za dostavljanje prijave i donošenje rješenja od strane nadležnog poreskog organa.

**Član 3** – Ovim članom predlaže se propisivanje rashoda po osnovu upstream operacija, naročito kada su u pitanju kapitalni troškovi. Kao i u slučaju prihoda, rashodi propisani u Zakonu o porezu na ugljovodonike su stvorili nejasnoće kod koncesionara, te se ovom normom dodatno pojašnjavaju rashodi po osnovu upstream operacija.

**Član 4** – Ovim članom vrši se tehničko korigovanje pojma sadržanog u članu 11 stav 1 tačka 3 Zakona o porezu na ugljovodonike.

**Član 5** – Ovim članom predlaže se da prva godina vremenskog razgraničavanja kapitalnih troškova iz stava 1 člana 12 Zakona bude godina u kojoj je nastao taj trošak počev od godine u kojoj je primljena faktura dobavljača za postrojenje, odnosno istraživanje.

**Član 6** – Ovim članom se predlaže utvrđivanje prihoda od upstream operacija, tj. utvrđuje se prihod od realizacije ugljovodonika uz naknadu i bez naknade, te referentna cijena.

**Član 7** – Ovim članom predlaže se rok za donošenje Zakona o fondu za ugljovodonike, koji će obavezati Vladu Crne Gore da isti predloži najkasnije u roku od šest mjeseci od dana potpisivanja ugovora o koncesiji za proizvodnju ugljovodonika.

**Član 8** – Ovim članom predlaže se pravno – tehničko usklađivanje važeće sa predloženim normama, u dijelu kaznenih odredbi za prekršaje pravnih lica.

**Član 9** – Ovom odredbom se predlaže stupanje na snagu navedenih rješenja osmog dana od dana objavljivanja u „*Službenom listu Crne Gore*”.

**V. Procjena finansijskih sredstva  za sprovođenje zakona**

Za sprovođenje ovog zakona nije potrebno obezbijediti dodatna sredstva.